钦定古今图书集成/明伦汇编/官常典/第797卷 > 虎都铁木禄
## 钦定古今图书集成/明伦汇编/官常典/第797卷 > 虎都铁木禄

按《元史铁迈赤传》：铁迈赤子虎都铁木禄，好读书，与
学士大夫游，字之曰汉卿。仁宗尝顾左右曰：“虎都铁
木禄字汉卿，汉名卿不让也，汝等以汉卿名之宜矣。”
其母姓刘氏，故人又称之曰刘汉卿云。至元十一年，
从丞相伯颜渡江，既取宋，遣视宋故宫室，护帑藏，谕
下明、越等州，从平章奥鲁入觐，授忠显校尉、总把，再
转昭信校尉。二十二年，授奉训大夫、荆湖占城等处
行中书省理问官。时行省之名曰荆湖、占城，曰荆湖，
曰湖广，凡三改理问。一日，以军事入奏，敷陈辨白，有
指趣，世祖大悦，若曰：“辞简意明，令人乐于听受。昔以
其兄阿里警敏捷，给令侍左右，斯人顾不胜耶！”敕都
护脱因纳志之。平章政事程鹏飞建议征日本，奏汉
卿为征东省郎中。帝顾《脱因纳若》曰：“鹏飞，南士也，犹
知其能，姑听之，候还，朕自录任。”征东省罢，征汉卿还。
丞相阿里海牙以湖广行省机密事重舍汉卿，无可
用者，遣郎中岳洛也奴奏留，从之。二十一年，从皇子
镇南王征交阯，比还鄂。时权臣方擅威福，遂退处于
家。二十八年，诏太傅、右丞相、顺德王荅剌罕擒权奸

昌，奏事京师。帝嘉之，擢给事中。居再岁，提刑按察司
改肃政廉访司。台臣奏授奉议大夫、广西海北道副
使。陛辞留之，仍旧职。既而湖广行省平章政事刘杰
奏“伐交阯，造战船五百于广东。帝曰：‘此重事也，须才
干臣乃济’。”用以汉卿督匠南方，敕曰：“汝还，当显汝于
众。”因顿首谢。事既集，帝崩。迁福建行省郎中、朝列大
夫、汉阳监府、中顺大夫、湖南宣慰副使。峒酋岑雄叛，
奉诏开谕，顽犷帖服。改大中大夫、河南行中书省郎
中、通议大夫、同佥枢密院事，拜礼部尚书。大臣奏核
实江南民田，汉卿奉诏使江西，以田额旧定，重扰民，
不便，置不问。止奏“茶漕置局十有七所，以七品印章
敕授局官五十一员，增《中统》课缗五十万。”转正议大
夫、兵部尚书。未几，命为中奉大夫、荆湖北道宣慰使，
已命，复留之。延祐三年，大臣以浙东倭奴商舶贸易
致乱，奏遣汉卿宣慰闽、浙，抚戢兵民，海陆为之静谧
云。从子《塔海》。